Nederlandse regering vra vrae oor grondonteieningArgieffoto: Reint Dykema Stef Blok, die Nederlandse minister van buitelandse sake, het die Suid-Afrikaanse regering versoek om meer inligting te verskaf oor die beplande wysiging van die Suid-Afrikaanse Grondwet om grondonteiening sonder vergoeding toe te laat. Blok het dié versoek glo aan Naledi Pandor, die minister van buitelandse sake, gerig. Dié versoek volg nadat die Nederlandse parlement sowat ses maande gelede sy kommer oor die beplande grondonteiening sonder vergoeding uitgespreek het. Jaco Kleynhans, hoof van internasionale skakeling by die Solidariteit Beweging, sê die Beweging het verlede jaar met ses politieke partye in die Nederlandse parlement samesprekings oor die beplande veranderinge aan die Grondwet gevoer. “Ons skakel voordurend met Nederlandse politici om te verseker dat hul regering druk op die Suid-Afrikaanse regering oor dié aangeleentheid uitoefen.” Kleynhans sê hulle het ook in November die Europese Parlement in Straatsburg besoek en met 14 politieke partye van sewe Europese lande samesprekings gevoer. “Die Suid-Afrikaanse regering voer ŉ paai-en-misleidingsveldtog in die buiteland om belangrike handelsvennote gerus te stel oor die beplande grondwetwysigings,” sê Kleynhans. Die Beweging is reeds besig om nog parlemente in Europese lande te nader om ook in dié lande mosies teen die beplande wysigings te inisieer. Die burgerregteorganisasie AfriForum besoek die VSA later vandeesmaand om ook daar bewustheid oor onder meer die beplande grondwetwysigings te bevorder. Kleynhans sê hulle doelwit is om soveel moontlik ander lande te oortuig om druk op die Suid-Afrikaanse regering uit te oefen om nie met die grondwetwysigings voort te gaan nie. Hy meen grondonteiening sonder vergoeding sal tot groter ekonomiese probleme vir die land lei en ook buitelandse beleggings benadeel.